钦定古今图书集成/明伦汇编/氏族典/第105卷 > 《廖用贤尚友录》 > 裴询
## 钦定古今图书集成/明伦汇编/氏族典/第105卷 > 《廖用贤尚友录》 > 裴询

按《魏书裴骏传》：“骏子修，修子询，字敬叔，美仪貌，多艺
能，音律博奕，咸所开解。起家奉朝请，太尉集曹参军，
转长流尚书，起部郎中，平昌太守。时太原长公主寡
居，与询私奸，肃宗仍诏询尚焉。寻以主婿特除散骑
常侍。时本邑中正阙，司徒召询为之。寻监起居事，迁
秘书监，出为平南将军、郢州刺史，加散骑常侍、安南”
将军。征为七兵尚书。至都未几，除豫州刺史。寻进号
抚军将军，加散骑常侍。未之州，还为七兵尚书。武泰
初，诏询以本官兼侍中为关右大使。未及发，会参朱
荣入洛，于河阴遇害，年五十一。赠侍中、车骑大将军、
司空公、雍州刺史，谥曰“贞烈。”无子。